L'Eliana va celebrar la Fira de la Infància amb èxit de públic
21 de novembre de 2022

El passeig Secondo Baldín va acollir el passat matí del diumenge la Fira de la Infància que va aconseguir reunir xiquets i xiquetes de totes les edats per a gaudir d’espectacles de carrer, titelles, música en directe i pallassos, teatre, a més de trucs de màgia a càrrec del mag Sergio. Els tallers educatius tampoc van faltar, i els i les més menudes de la localitat es van divertir amb activitats relacionades amb el caragol Elíes, creant broquetes de fruita, dissenyant un teler o fabricant els seus propis joguets.

La fira s'emmarca dins de les activitats del Dia Internacional de la Infància, que se celebra cada 20 de novembre, i la programació del qual va arrancar la setmana passada amb la presentació del llibre de Mila Llácer ‘Leyre i Carla en el universo’. El divendres es va celebrar la sessió constitutiva del Consell de Xiquets i Xiquetes que va comptar amb la presència de l'alcalde, Salva Torrent, i que vetlarà durant aquest curs 2022/2023 pels drets de les xiquetes i els xiquets elianers. El programa va incloure el dissabte la representació del guardonat ‘Dumbo, el musical’, on menuts i majors van gaudir junts i van aprendre la importància de respectar als que són diferents.

Torrent ha recordat que es tracta d'unes celebracions per a posar en valor els drets de la infància i escoltar allò que els xiquets i xiquetes han de dir per a crear el món del futur més igualitari, més just i més inclusiu.